CELEX: 32018D1103
Language: sk
Date: 2018-08-07 00:00:00
Title: Rozhodnutie Komisie (EÚ) 2018/1103 zo 7. augusta 2018, ktorým sa potvrdzuje účasť Malty na posilnenej spolupráci na účely zriadenia Európskej prokuratúry

8.8.2018   
               
               
                  SK
               
               
                  Úradný vestník Európskej únie
               
               
                  L 201/2
               
            
         ROZHODNUTIE KOMISIE (EÚ) 2018/1103
         zo 7. augusta 2018,
         ktorým sa potvrdzuje účasť Malty na posilnenej spolupráci na účely zriadenia Európskej prokuratúry
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 328 ods. 1 a článok 331 ods. 1,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1),
         so zreteľom na oznámenie Malty o jej zámere zúčastniť sa na posilnenej spolupráci na účely zriadenia Európskej prokuratúry listom zo 14. júna 2018,
         keďže:
         
                     (1)
                  
                  
                     Belgicko, Bulharsko, Cyprus, Česká republika, Fínsko, Francúzsko, Grécko, Chorvátsko, Litva, Luxembursko, Nemecko, Portugalsko, Rumunsko, Slovensko, Slovinsko a Španielsko oznámili 3. apríla 2017 Európskemu parlamentu, Rade a Komisii, že si želajú nadviazať posilnenú spoluprácu na účely zriadenia Európskej prokuratúry. Okrem toho Lotyšsko v liste z 19. apríla 2017, Estónsko v liste z 1. júna 2017, Rakúsko v liste z 9. júna 2017 a Taliansko v liste z 22. júna 2017 uviedli, že si želajú zúčastniť sa na tejto posilnenej spolupráci.
                  
               
                     (2)
                  
                  
                     Dňa 3. apríla 2017 sa povolenie vykonávať posilnenú spoluprácu uvedenú v článku 20 ods. 2 Zmluvy o Európskej únii (ZEÚ) a článku 329 ods. 1 Zmluvy o fungovaní Európskej únie (ZFEÚ) považovalo za udelené v súlade s článkom 86 ods. 1 tretím pododsekom ZFEÚ.
                  
               
                     (3)
                  
                  
                     Rada 12. októbra 2017 prijala nariadenie (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry.
                  
               
                     (4)
                  
                  
                     Dňa 20. novembra 2017 nariadenie (EÚ) 2017/1939 nadobudlo účinnosť. Európska prokuratúra by mala prevziať plnenie úloh spojených s vyšetrovaním a trestným stíhaním v deň, ktorý sa určí rozhodnutím Komisie na návrh hlavného európskeho prokurátora po tom, ako sa zriadi Európska prokuratúra, avšak nie skôr ako tri roky od dátumu nadobudnutia účinnosti uvedeného nariadenia.
                  
               
                     (5)
                  
                  
                     Dňa 14. mája 2018 Holandsko oznámilo Komisii svoj zámer zúčastniť sa na posilnenej spolupráci na účely zriadenia Európskej prokuratúry.
                  
               
                     (6)
                  
                  
                     Dňa 14. júna 2018 Malta oznámila Komisii svoj zámer zúčastniť sa na posilnenej spolupráci na účely zriadenia Európskej prokuratúry.
                  
               
                     (7)
                  
                  
                     V nariadení (EÚ) 2017/1939 sa nestanovujú žiadne konkrétne podmienky účasti na posilnenej spolupráci na účely zriadenia Európskej prokuratúry.
                  
               
                     (8)
                  
                  
                     V súlade s článkom 120 ods. 2 prvým pododsekom nariadenia (EÚ) 2017/1939 Európska prokuratúra uplatňuje svoje právomoci v súvislosti so všetkými trestnými činmi, ktoré patria do rozsahu jej pôsobnosti, spáchanými po dni nadobudnutia účinnosti nariadenia (EÚ) 2017/1939. V prípade trestných činov uvedených v článkoch 22 a 23 nariadenia (EÚ) 2017/1939, ktoré od počiatočného nadobudnutia účinnosti uvedeného nariadenia ešte nepatria do pôsobnosti Európskej prokuratúry, by preto Európska prokuratúra mala vykonávať svoju právomoc, pokiaľ ide o územie alebo štátnych príslušníkov Malty, po nadobudnutí účinnosti uvedeného nariadenia na Malte,
                  
               PRIJALA TOTO ROZHODNUTIE:
         
            Článok 1
            Týmto sa potvrdzuje účasť Malty na posilnenej spolupráci na účely zriadenia Európskej prokuratúry.
         
         
            Článok 2
            Nariadenie (EÚ) 2017/1939 nadobúda účinnosť na Malte v deň nadobudnutia účinnosti tohto rozhodnutia.
         
         
            Článok 3
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 7. augusta 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 283, 31.10.2017, s. 1.